Aleix Vidal

Aleix Vidal Parreu (* 21. august 1989, Valls, Španielsko) je španielsky futbalový stredopoliar či obranca, od leta 2018 hráč Sevilla FC. Mimo Španielsko pôsobil na klubovej úrovni krátko v Grécku, inak je skôr známy svojím pôsobením v Almeríi a neskôr i v FC Sevilla, s ktorou sa prebojoval až do finále Európskej ligy 2014/15, v ktorom jeho tím porazil ukrajinský klub FK Dnepr Dnepropetrovsk 3:2.

Kariéra

Začiatky 
Aleix Vidal sa narodil v meste Valls, ktoré sa nachádza v provincii Tarragona, a práve za ich tím si prvýkrát kopol do lopty ako registrovaný futbalista. Po roku však zamieril do výberu Infantil B v FC Barcelona, kde sa stretol s Jordim Albom, terajším spoluhráčom. Hneď po roku sa však znovu sťahoval a to do Cambrils, potom zamieril do Gimnàsticu. Dva roky pôsobil v mládežníckych výberoch Realu Madrid, než sa dostal do Reusu, odkiaľ šiel do Espanyolu.

Za nich však v prvom roku neodohral ani jeden zápas a zamieril na hosťovanie do Dammu. Nadchádzajúci rok však nebol o nič lepší a po dvoch štartoch bol poslaný na hosťovanie do farmárskeho celku Pobla de Mafumet CF. 31. augusta 2009 prestúpil znova do Nàsticu, ako sa celok z Tarragony prezýva, avšak v lete nadchádzajúceho roku na neho čakalo angažmán v rezerve RCD Mallorca a pôsobenie v tretej najvyššej španielskej súťaži. Uprostred júna roku 2011 vystriedal rezervu, keď prestúpil do UD Almería.

UD Almería 
Tu si už konečne pripísal seniorský debut a to hneď 27. augusta toho istého roku v dueli s Córdobou. Do A-tímu bol definitívne presunutý po odchode Alberta Crustata do Wiganu, po ktorom zdedil číslo 8. Vo svojej druhej sezóne už Vidal odohral 37 zápasov, z ktorých 30 bolo v základnej zostave. Celkom nazbieral skoro 2600 odohraných minút a na návrate do La Ligy po dvoch rokoch tak mal obrovský podiel.

6. augusta 2013 predĺžil Vidal zmluvu do roku 2017 a medzi španielskou elitou si pripísal premiéru o 8 dní neskôr v zápase s Villarrealom. V ňom sa objavil v základnej zostave, avšak prehre 2:3 na domácom štadióne nezabránil. Prvý gól zaznamenal o necelý mesiac neskôr pri porážke 2:4 od Atlética Madrid.

Sevilla FC 
16. júna roku 2014 Vidal prestúpil za čiastku 3 milióny eur do Sevilly, kde podpísal štvorročný kontrakt. Hneď 12. augusta si na Cardiff City Stadium zahral v prestížnom zápase o Superpohár UEFA proti Realu Madrid. Po 66. minúte ho vystriedal ďalší debutant Iago Aspas. Ani jeden z nich však nezvrátil prehru 0:2. O 11 dní neskôr sa ale Aleix mohol radovať z prvého gólu pre Los Nervionenses, keď otváral skóre domáceho zápasu proti Valencii, ktorý nakoniec skončil nerozhodne 1:1.

7. mája nastúpil do zápasu proti ACF Fiorentina v rámci semifinále Európskej ligy a bolo to na pozícii pravého obrancu, kde ho začal tréner Unai Emery využívať. Pred svojím odchodom z ihriska v 58. minúte, kedy ho nahradil Coke, stihol dať dva góly a nahrať na tretí, ktorého autorom bol Kevin Gameiro a vysokou mierou sa podieľal na výhre 3:0. O 20 dní neskôr naskočil aj do varšavského finále proti FK Dnepr Dnepropetrovsk, ktoré skončilo výhrou FC Sevilla v pomere 3:2.

FC Barcelona 
Po sezóne 2014/15 ho za čiastku 18 miliónov eur + bonusy kúpil čerstvý víťaz Ligy majstrov UEFA 2014/15 FC Barcelona. Za tento tím však môže nastúpiť až v januári 2016, keďže katalánsky klub má do konca kalendárneho roku 2015 zákaz registrovania hráčov, ktorý dostal ako trest za porušenie pravidiel FIFA týkajúcich sa prestupov mladých hráčov.

Reprezentačná kariéra 
Vidal zažil debut za katalánsku reprezentáciu 30. decembra roku 2013, keď na Estadi Olímpic Lluís Companys odohral druhý polčas zápasu s Kapverdami, ktoré domáci vyhrali 4:1. 26. mája bol spoločne so spoluhráčom zo Sevilly Sergiom Ricom prvýkrát povolaný do španielskeho národného tímu a teraz ho čaká priateľský duel s Kostarikou a kvalifikačný zápas na Euro 2016 proti Bielorusku.

Úspechy

Klubové 
Sevilla FC
 víťaz Európskej ligy UEFA 2014/15

Referencie

Externé odkazy 
 Profil hráča na Transfermarkt.com
 Profil hráča na bdfutbol.com
 Aleix Vidal, fcbarcelona.com

Španielski futbalisti
Hráči Sevilla FC
Hráči FC Barcelona
Katalánski futbalisti